**Drip-painting** (iné názvy: **drip painting**, **dripping**, **kvapkaná maľba**, **slash painting**; z angl. *drip* – kvapkať + *painting* – maľba) je špecifická technika akčnej maľby, ktorá prostredníctvom priameho kvapkania, liatia alebo striekania farby na plochu vodorovne položeného plátna vytvára chaotickú farebnú faktúru. Drip-painting zrušil funkciu klasickej obrazovej formy a klasických relačných kompozičných vzťahov.

Za predchodcu drip-paintingu sa považuje technika, ktorú použil francúzsky surrealista Max Ernst začiatkom 40. rokov 20. storočia (počas jeho tzv. amerického obdobia), pri ktorej farba vytekala na vodorovne položené plátno z nádoby zavesenej na šnúre rozhýbanej do krúživého pohybu (maľba *Mladý muž znepokojený letom neeuklidovskej muchy* z rokov 1942 – 1947). Túto techniku plne rozvinula generácia mladých amerických umelcov (abstraktných expresionistov), predovšetkým Jackson Pollock v rokoch 1946 – 1950. Pollock položil plátno na podlahu a obiehaním alebo vstupovaním naň (teda kvázi tancovaním okolo plátna) kvapkal a rozlieval farbu z plechovky pomocou štetca, paličky ap. Výsledná maľba bola výsledkom koncentrovanej energie autora v okamihu tvorby, fyzického a psychologického automatizmu pohybujúceho sa tela) a kauzality fyzikálneho procesu (zemskej príťažlivosti). Pollock odmietal, že by jeho maľba bola dielom náhody, tvrdiac, že *„so skúsenosťami je do veľkej miery možné usmerňovať pohyb farby"*.

V slovenskom výtvarnom umení sa drip-painting uplatnil len výnimočne, napr. v raných dielach Miloša Urbánska v podobe liatych a vypaľovaných lakov alebo v akcii *Upravený záhon* (1970) Viliama Jakubíka, Vladimíra Kordoša a Mariána Mudrocha, na ktorej mohol divák maľovať farbou z pripravených plechoviek.

Referencie
----------

1. 1 2 3 4 5  Štofko 2007, s. 51
2. 1 2 3 4 5  *Slovník svetového a slovenského výtvarného umenia druhej polovice 20. storočia*, s. 65
3. 1 2  Clarke a Clarke 2010, s. 81
4. ↑  Štofko 2007, s. 52
5. 1 2 3  *Slovník svetového a slovenského výtvarného umenia druhej polovice 20. storočia*, s. 66
6. ↑  Citované podľa: Kurczynski 2007, s. 120. *"with experience, it seems to be possible to control the flow of paint, to a great extent, and [...] I don’t use the accident"*.

Použitá literatúra
------------------

* Clarke, Michael; Clarke, Deborah (2010), „drip painting", *The Concise Oxford Dictionary of Art Terms* (2. vyd.), Oxford; New York, NY: Oxford University Press, str. 81, ISBN  978-0-19-956992-2
* Geržová, Jana, ed. (1999), „dripping", *Slovník svetového a slovenského výtvarného umenia druhej polovice 20. storočia : Od abstraktného umenia k virtuálnej realite : idey - pojmy - hnutia*, [Bratislava]: Kruh súčasného umenia PROFIL, str. 65-66, ISBN  80-968283-0-4
* Kurczynski, Karen (2007), [books.google.sk/books?id=13tPjVt0pVAC&pg=PA108 „Ironic Gestures: Asger Jorn, Informel, and Abstract Expressionism"], in Marter, Joan, *Abstract Expressionism : The International Context*, New Brunswick, NJ; London: Rutgers University Press, str. 108-124, ISBN  978-0-8135-3974-4
* Štofko, Miloš (2007), „drip-painting / dripping / kvapkaná maľba", *Od abstrakcie po živé umenie : Slovník pojmov moderného a postmoderného umenia*, Bratislava: Vydavateľstvo Slovart, str. 51-52, ISBN  978-80-8085-108-8